MDŽ v podaní Smeru vraj nie je žiadna predvolebná kampaň, program je profesionálne zvládnutý a ľuďom sa páči. Moderátor PETER KOČIŠ hovorí, že najlepšími zabávačmi sú Kažimír, Kaliňák a Pellegrini. Napriek tomu zostáva hlavnou hviezdou každého programu Robert Fico.
Ako ste sa dostali k moderovaniu MDŽ, oslovil vás priamo niekto zo Smeru?
"Nevolal mi priamo Marek Maďarič, aj keď je môj spolužiak z vysokej školy, vychádzame spolu veľmi dobre, sme kamaráti. Nikdy v živote som to kamarátstvo nezneužil ani z toho nemám žiadne výhody.
Oslovila ma agentúra, samozrejme, že keď mi povedali, že ide o podujatie k MDŽ, bolo mi jasné, že je to strana Smer. Pýtal som sa, aký bude koncept programu, akí tam budú účinkujúci.
Je to talkshow, a to sa mi celkom pozdávalo, budeme sa baviť na základe nejakých porekadiel a humorných príhod, ktoré zažili či počuli."
Ako podujatie prebieha?
"Ako štandardná talkshow, privítam ľudí na pódiu, oni si povedia svoje veci, rozlúčim sa s nimi, na záver oceníme nejaké tri, štyri dámy z regiónu, ktoré robia nejakú záslužnú činnosť, starajú sa o choré deti alebo majú nejakú zásluhu v sociálnej oblasti.
Myslím si, že je to veľmi príjemne a kultivovane robené. Ani v náznaku tam nezaznie slovo, ktoré by pripomínalo nejakú predvolebnú kortešačku."
Dlho ste váhali, keď ste sa rozhodovali?
"Zistil som si svoje termíny, vedel som, že by som to mal zvládnuť napriek tomu, že máme pred premiérou novej divadelnej hry Horúca sprcha. Som herec a moderátor a myslím si, že svoju prácu robím dobre. Očakával som, že keď na to pristúpim, okamžite sa začne špekulovať čo a prečo, štyri roky to robil Martin Nikodým a teraz som tam zrazu ja.